ŠIAULIŲ MIESTO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL darbo vietoms būtinų sąlygų ŠIAULIŲ miesto savivaldybės administracijoje

2020 m. rugpjūčio 17 d. Nr. A-1083

Šiauliai

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, įgyvendindamas Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. birželio 16 d. sprendimą Nr. V-1471 „Dėl valstybės ir savivaldybių institucijų, įstaigų, valstybės ir savivaldybių valdomų įmonių darbo vietoms būtinų sąlygų“ ir siekdamas užkirsti kelią tolimesniam COVID-19 ligos (koranaviruso infekcijos) plitimui:

1. Nustatau, kad Šiaulių miesto savivaldybės administracijos, jos padalinių patalpose (toliau – Administracija) darbas organizuojamas ir interesantai aptarnaujami užtikrinant Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo sprendimu nustatytas būtinos visuomenės sveikatos saugos, higienos, asmenų aprūpinimo būtinosiomis asmeninėmis apsaugos priemonėmis sąlygas:

1.1. darbuotojų fizinis kontaktas su interesantais ribojamas, išlaikant ne mažesnį nei 1 metro atstumą vienas nuo kito arba atskiriant darbo vietą nuo interesanto pertvaromis, kol Šiaulių miesto savivaldybė laikoma mažos rizikos savivaldybe;

1.2. darbuotojai kontaktuodami su interesantais ir interesantai privalo dėvėti burną ir nosį dengiančias apsaugos priemones, išskyrus kai jų dėvėti negali ar jų dėvėjimas gali pakenkti asmens sveikatos būklei;

1.3. prie įėjimo į Administracijos, jos padalinių patalpas pateikti informaciją apie lankytojų asmens higienos laikymosi būtinybę, apie asmenų, turinčių ūmių viršutinių kvėpavimo takų infekcijų požymių (pvz., karščiavimas, sloga, kosulys, pasunkėjęs kvėpavimas, vėmimas, viduriavimas ir pan.), neaptarnavimą, apie būtinybę dėvėti burną ir nosį dengiančias apsaugos priemones;

1.4. sudaryti galimybę tinkamai darbuotojų ir lankytojų rankų higienai ir (ar) dezinfekcijai prie įėjimo į Administracijos, jos padalinių patalpas ir sanitarinius mazgus;

1.5. vėdinti darbo patalpas ne rečiau kaip 1 kartą per valandą, dažnai liečiamus paviršius valyti kaip galima dažniau.

2. Nurodau visiems administracijos darbuotojams:

2.1. organizuojant susirinkimus, pasitarimus patalpoje, aprūpinti susirinkime dalyvaujančius asmenis apsaugos priemonėmis ir jas dėvėti;

2.2. palikus darbo vietą kabinete dėvėti burną ir nosį dengiančias apsaugos priemones;

2.3. laikytis griežtos rankų higienos (dažnai plauti rankas muilu, dezinfekuoti dezinfekcinėmis priemonėmis), vengti liesti rankomis veidą, laikytis kosėjimo ir čiaudėjimo etiketo;

2.4. nedirbti, jeigu jiems yra privaloma izoliacija, izoliacijos laikotarpiu, išskyrus darbuotojus, dirbančius nuotoliniu būdu arba gavus Nacionalinio visuomenės sveikatos centro prie Sveikatos apsaugos ministerijos (toliau – NVSC) leidimą;

2.5. nedelsiant susisiekti su savo šeimos gydytoju konsultacijai nuotoliniu būdu arba konsultuotis Karštąja koronaviruso linija tel. 1808, jeigu pasireiškia ūmių viršutinių kvėpavimo takų infekcijų ir kitų užkrečiamųjų ligų požymių (pvz., karščiavimas, sloga, kosulys, pasunkėjęs kvėpavimas, vėmimas, viduriavimas ir pan.);

2.6. sužinojus arba Administracijai iš darbuotojo gavus informaciją apie jam nustatytą COVID-19 ligą (koronaviruso infekciją), apie tai informuoti NVSC, bendradarbiauti su NVSC nustatant sąlytį turėjusius asmenis ir jiems taikant 14 dienų izoliaciją;

2.7. ne rečiau kaip 1 kartą per valandą vėdinti savo nuolatinės darbo vietos patalpas, užtikrinti darbo vietos švarą ir tvarką;

2.8. Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo sprendimu paskelbus Šiaulių miesto savivaldybę didelės rizikos savivaldybe, visiems darbuotojams dirbti nuotoliniu būdu;

2.9. Administracijai gavus informaciją apie įstaigoje nustatytą COVID-19 ligos atvejį (koronaviruso infekciją), visiems darbuotojams dirbti dalinai nuotoliniu būdu kabinete dirbant tik po 1 darbuotoją;

2.10. teikiant prašymus dėl nuotolinio darbo vadovautis Savivaldybės administracijos direktoriaus patvirtintomis darbo tvarkos taisyklėmis ir nuotolinio darbo tvarka. Galimybe dirbti nuotoliniu būdu gali pasinaudoti tik tie darbuotojai, kurių veiklos pobūdis ir specifika leidžia jiems priskirtas funkcijas atlikti šia darbo organizavimo forma nepakenkiant darbo efektyvumui ir kokybei.

3. Pavedu:

3.1. Administracijos Bendrųjų reikalų skyriui, seniūnijų seniūnams:

3.1.1. prie įėjimų į Administracijos ir jos padalinių patalpas pateikti informaciją:

3.1.1.1. apie interesantų asmens higienos laikymosi būtinybę (rankų higiena, kosėjimo, čiaudėjimo etiketas ir kt.);

3.1.1.2. kad įstaigoje aptarnaujami tik nosį ir burną dengiančias apsaugos priemones (veido kaukes, respiratorius ar kitas priemones) dėvintys interesantai;

3.1.1.3. kad įstaigoje neaptarnaujami interesantai, turintys ūmių viršutinių kvėpavimo takų infekcijų požymių (pvz., karščiavimas, sloga, kosulys, pasunkėjęs kvėpavimas ir pan.);

3.1.2. sudaryti galimybę tinkamai darbuotojų ir interesantų rankų higienai ir (ar) dezinfekcijai – prie įėjimų į Administracijos, jos padalinių patalpas ir sanitarinius mazgus gerai matomoje vietoje pakabinti darbuotojų ir interesantų rankų dezinfekcijai skirtą priemonę, rankų plovimo ir (ar) dezinfekcijos vaizdines rekomendacijas;

3.1.3. vėdinti bendras patalpas ne rečiau kaip 1 kartą per valandą;

3.1.4. dažnai liečiamus paviršius (durų rankenos, elektros jungikliai, kėdžių atramos ir kt.) valyti paviršiams valyti skirtu valikliu kaip galima dažniau, bet ne rečiau kaip 2 kartus per dieną;

3.1.5. kitą aplinkos valymą ir dezinfekciją atlikti vadovaujantis Rekomendacijomis dezinfekcijai sveikatos priežiūros įstaigose ir ne sveikatos priežiūros patalpose (ne sveikatos priežiūros sektorius, įtarus ar patvirtinus COVID-19 atvejį);

3.1.6. užtikrinti, kad darbo vietos ir darbo vietų aplinka atitiktų darbuotojų saugos ir sveikatos norminių teisės aktų reikalavimus;

3.2. darbuotojams, teikiantiems administracines paslaugas, interesantų aptarnavimo patalpose metu laikytis šio įsakymo 1 punkte nurodytų reikalavimų;

3.3. viešai paskelbti apie šio įsakymo nustatytas interesantų aptarnavimo sąlygas.

4. Pavedu šio įsakymo vykdymo kontrolę Administracijos Bendrųjų reikalų skyriui.

Administracijos direktorius	Antanas Bartulis